
 Αθήνα, 21 Σεπτεμβρίου 2026

ΔΕΛΤΙΟ ΤΥΠΟΥ
ΑΑΔΕ: Ευγενική υπενθύμιση σε 345.000 παραγωγούς για την ΕΑΕ 2026
Σε ευγενική υπενθύμιση σε 344.536 παραγωγούς προχώρησε η Ανεξάρτητη Αρχή Δημοσίων Εσόδων.
Ειδικότερα, με βάση τα διαθέσιμα στοιχεία, μέχρι και την Παρασκευή 18/9, είχαν χορηγήσει εξουσιοδότηση σε φορείς υποβολής αιτήσεων μόλις 255.300 παραγωγοί.
Αξιοποιώντας τα δεδομένα της Ενιαίας Αίτησης Ενίσχυσης (ΕΑΕ) για το έτος 2025, η ΑΑΔΕ απέστειλε προσωποποιημένη ενημέρωση στους παραγωγούς που είχαν υποβάλει Ενιαία Αίτηση Ενίσχυσης (ΕΑΕ) για το 2025 και δεν έχουν ακόμη υποβάλει την ΕΑΕ 2026 ούτε έχουν εξουσιοδοτήσει τρίτο πρόσωπο για την υποβολή της.
Σκοπός της επικοινωνίας αυτής είναι να ενημερωθούν έγκαιρα οι παραγωγοί που δεν έχουν ξεκινήσει τη διαδικασία υποβολής αίτησης, ώστε να ολοκληρώσουν την υποβολή πριν από την καταληκτική ημερομηνία της 16ης Οκτωβρίου 2026.
Η προσωποποιημένη ενημέρωση περιλαμβάνει:
· τις διαθέσιμες επιλογές για την ολοκλήρωση της υποβολής της ΕΑΕ 2026,
· ⁠τις κρίσιμες ημερομηνίες,
· οδηγίες και χρήσιμες πληροφορίες για την υποβολή και την εξουσιοδότηση τρίτου προσώπου.
Οι παραγωγοί μπορούν να βρουν περισσότερες πληροφορίες και οδηγίες στην ειδική ενότητα myAGRO, καθώς και στις σχετικές ενότητες του my1521.
[bookmark: _GoBack]Επισημαίνεται ότι όσοι έλαβαν το σχετικό μήνυμα και έχουν ήδη υποβάλει την ΕΑΕ 2026 ή έχουν χορηγήσει τη σχετική εξουσιοδότηση, δεν απαιτείται να προβούν σε κάποια ενέργεια.

